b"\n_START_ARTICLE_\nErik Hornung\n_START_SECTION_\nBiografia\n_START_PARAGRAPH_\nVa emigrar a Alemanya el 1939 despr\xc3\xa9s de la invasi\xc3\xb3 sovi\xc3\xa8tica del seu pa\xc3\xads. Entre 1952 i 1956 estudia Filologia Germ\xc3\xa0nica a T\xc3\xbcbingen i G\xc3\xb6ttingen. M\xc3\xa9s tard, s'especialitza en egiptologia amb una tesi sobre la nit i les tenebres en la cosmovisi\xc3\xb3 eg\xc3\xadpcia. Entre 1958 i 1960 treballa com a investigador a l'Institut Arqueol\xc3\xb2gic Alemany del Caire. De tornada a Alemanya, a partir de 1963 desenvolupa la seva tasca docent, primer a la Universitat de M\xc3\xbcnster i despr\xc3\xa9s al Seminari egiptol\xc3\xb2gic de la Universitat de Basilea, on \xc3\xa9s professor entre 1967 i 1998, i professor em\xc3\xa8rit des de llavors. Despr\xc3\xa9s de la unificaci\xc3\xb3 d'Alemanya \xc3\xa9s nomenat director de la prestigiosa revista Zeitschrift f\xc3\xbcr \xc3\x84gyptische Sprache und Altertumskunde, la m\xc3\xa9s antiga d'aquesta disciplina, fundada el 1863. \xc3\x89s membre de l'Institut Arqueol\xc3\xb2gic Alemany._NEWLINE_Com a investigador, s'ha ocupat especialment dels textos funeraris de l'Imperi Nou, i ha transcrit els existents en les tombes KV1 (Rams\xc3\xa8s VII), KV2 (Rams\xc3\xa8s IV), i KV17 (Seti I). l'egipt\xc3\xb2leg Jan Assmann ha comparat la tasca de Hornung com a investigador i divulgador de la cosmologia esot\xc3\xa8rica eg\xc3\xadpcia, recollida en obres com el Llibre de l'Amduat, amb la de Gershom Scholem en el camp de la C\xc3\xa0bala."